Pääkirjoitus 8.1.2007: Rattijuopot kuriin tiukoin ottein
Pääkirjoitus 8.1.2007:
Rattijuopot kuriin tiukoin ottein
Sunnuntai 7.1.2007 klo 20.18 Valistus ei riitä, jos maistaneena ajaminen on pitäjän tapa. Tarvitaan valvontaa ja kovia rangaistuksia. Ovatko rattijuoppojen rangaistukset liian lieviä?
Joulun alla Euroopan poliisit iskivät yhdessä rattijuoppoja vastaan. Liikennejuopumus johtaakin vuosittain kymmenen tuhannen eurooppalaisen kuolemaan. Vaikutus jäi hetkelliseksi. Suomessa hätkähdettiin, kun näyttelijä Nicke Lignell loukkaantui törmättyään rattijuopon autoon. Hän oli yksi monista; vuosittain Suomessa kuolee rattijuoppouden takia pari sataa henkeä. Tämä on selvästi enemmän kuin kuolee murhiin ja tappoihin.Rattijuoppoudesta on keskusteltu paljon, mutta toimenpiteet ovat jääneet vähäisiksi sen jälkeen, kun Urho Kekkonen patisti kaikki rattijuopot Seutulan työsiirtolaan. Nykyään ensikertalainen pääsee usein ehdollisella vankeudella tai sakoilla.Saamattomuus saattaa johtua siitäkin, että enimmäkseen rattijuoppo tappaa itsensä ja ehkä ryyppykavereitaan. Kuvio on siis sama kuin useimmissa tapoissa. Kohu nousee vasta, kun uhreiksi joutuu sivullisia.Valistus ei riitä vastatoimeksi. Esimerkiksi Bromarvissa kaikki varmaan tietävät, ettei maistaneena saisi ajaa autoa. Silti se on pitäjän tapa. Poliisiauton saapumisesta jopa varoitellaan puskaradiolla (HS 7.1.).Pääongelma ei ole se, jos joku ajaa pari olutta otettuaan itse syrjäiseen kotitaloonsa. Ei myöskään se, jos tunnetulla henkilöllä on yön nukuttuaan alkoholia veressä hieman yli sallitun rajan. Puolet kiinni jääneistä on ylittänyt törkeän rattijuoppouden rajan. Usein rikos toistuu.Ajokortin menettäminen ei pelota rattijuoppoja, jotka ajavat usein luvatta. Kiinni jäämisen riski sen sijaan vaikuttaa. Puhalluttamista on siis lisättävä. Maaseudulle olisi lähetettävä poliisiautoja, joita ei tunnisteta.Sisäministeri Kari Rajamäki kannustaa ilmiantamaan rattijuoppoja. Naapurikateus on vahva voima, vaikka kielimistä vierastetaankin. Rattijuoppo on aina mahdollinen tappaja. Ilmianto ei kuitenkaan hyödytä, jos lähin poliisi on kymmenien kilometrien päässä. Alkolukon asentaminen tai auton takavarikointi olisivat sopivia vaihtoehtoja pinttyneille rattijuopoille. Facebook